CELEX: 32020D1778
Language: sk
Date: 2020-11-26 00:00:00
Title: Vykonávacie rozhodnutie Komisie (EÚ) 2020/1778 z 26. novembra 2020 o predĺžení platnosti opatrenia prijatého francúzskym ministerstvom pre ekologickú transformáciu, ktorým sa povoľuje sprístupňovanie na trhu a používanie biocídneho výrobku BIOBOR JF v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2020) 8133] (Iba francúzske znenie je autentické)

30.11.2020   
               
               
                  SK
               
               
                  Úradný vestník Európskej únie
               
               
                  L 399/4
               
            
         VYKONÁVACIE ROZHODNUTIE KOMISIE (EÚ) 2020/1778
         z 26. novembra 2020
         o predĺžení platnosti opatrenia prijatého francúzskym ministerstvom pre ekologickú transformáciu, ktorým sa povoľuje sprístupňovanie na trhu a používanie biocídneho výrobku BIOBOR JF v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2020) 8133]
            
         
         (Iba francúzske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Francúzske ministerstvo pre ekologickú transformáciu (ďalej len „príslušný orgán“) prijalo 28. apríla 2020 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť do 2. novembra 2020 sprístupňovanie na trhu a používanie biocídneho výrobku BIOBOR JF profesionálnymi používateľmi na účely preventívnej a ošetrujúcej antimikrobiálnej úpravy palivových nádrží a palivových systémov zaparkovaných lietadiel (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia. Mikrobiologická kontaminácia palivových nádrží a palivových systémov lietadiel môže viesť k poruchám motora lietadla a ohroziť jeho letovú spôsobilosť, a tým ohroziť bezpečnosť cestujúcich a posádky. Pandémia COVID-19 a následné obmedzenie letov viedli k tomu, že mnohé lietadlá boli dočasne zaparkované. Imobilita lietadiel je faktorom, ktorý zhoršuje mikrobiologickú kontamináciu.
                  
               
                     (3)
                  
                  
                     BIOBOR JF obsahuje 2,2’-[(1-metylpropán-1,3-diyl)bis(oxy)]bis[4-metyl-1,3,2-dioxaborinán] (číslo CAS 2665-13-6) a 2,2’-oxybis(4,4,6-trimetyl-1,3,2-dioxaborinán) (číslo CAS 14697-50-8), účinné látky na použitie v biocídnych výrobkoch typu 6 ako konzervačné látky pre výrobky počas skladovania, ako sa vymedzujú v prílohe V k nariadeniu (EÚ) č. 528/2012. Keďže uvedené účinné látky nie sú zahrnuté do pracovného programu (2) na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení (EÚ) č. 528/2012, musia sa posúdiť a schváliť ešte predtým, ako sa biocídne výrobky, ktoré ich obsahujú, môžu povoliť na úrovni členských štátov alebo Únie.
                  
               
                     (4)
                  
                  
                     Komisii bola 12. augusta 2020 doručená odôvodnená žiadosť príslušného orgánu o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť bola podaná na základe obáv, že mikrobiologická kontaminácia palivových nádrží a palivových systémov lietadiel by mohla naďalej ohrozovať bezpečnosť v leteckej doprave, a na základe tvrdenia, že BIOBOR JF je nevyhnutný na kontrolu tejto mikrobiologickej kontaminácie.
                  
               
                     (5)
                  
                  
                     Podľa informácií, ktoré poskytol príslušný orgán, jediný alternatívny biocídny výrobok, ktorý výrobcovia lietadiel a motorov odporúčali na ošetrenie mikrobiologickej kontaminácie, bol v marci 2020 stiahnutý z trhu z dôvodu závažných anomálií vo fungovaní motora, ktoré boli zaznamenané po ošetrení týmto výrobkom.
                  
               
                     (6)
                  
                  
                     Ako uviedol príslušný orgán, mechanické ošetrenie mikrobiologickej kontaminácie palivových nádrží a palivového systému lietadiel by znamenalo zavedenie pravidelného čistenia a mikrobiologického testovania vyčistených vzoriek, ktoré si vyžaduje dodatočný personál a zavedenie zložitých postupov odberu vzoriek a laboratórneho testovania vzoriek, čo sa vzhľadom na veľkosť francúzskej leteckej flotily nejaví ako vhodné riešenie. Okrem toho manuálne čistenie kontaminovaných nádrží by vystavilo pracovníkov toxickým plynom, a preto je vhodnejšie sa mu vyhýbať.
                  
               
                     (7)
                  
                  
                     Podľa informácií, ktoré poskytol príslušný orgán, výrobca biocídneho výrobku BIOBOR JF podnikol kroky smerujúce k riadnej autorizácii výrobku a očakáva sa, že žiadosť o schválenie účinných látok, ktoré obsahuje, bude podaná začiatkom roka 2021. Schválenie účinných látok a následná autorizácia biocídneho výrobku by predstavovali trvalé riešenie do budúcna, ale na dokončenie týchto postupov ešte bude potrebný značný čas.
                  
               
                     (8)
                  
                  
                     Keďže nedostatočná kontrola mikrobiologickej kontaminácie palivových nádrží a palivových systémov lietadiel by mohla ohroziť bezpečnosť v leteckej doprave a keďže toto nebezpečenstvo nemožno primerane znížiť použitím iného biocídneho výrobku alebo iným spôsobom, je vhodné povoliť príslušnému orgánu, aby predĺžil platnosť opatrenia na obdobie nepresahujúce 550 dní odo dňa nasledujúceho po uplynutí počiatočného obdobia 180 dní povoleného v rozhodnutí príslušného orgánu z 28. apríla 2020 a za určitých podmienok.
                  
               
                     (9)
                  
                  
                     Keďže platnosť opatrenia uplynula 3. novembra 2020, toto rozhodnutie by malo mať spätnú účinnosť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Francúzske ministerstvo pre ekologickú transformáciu môže do 7. mája 2022 predĺžiť opatrenie, ktorého cieľom je povoliť sprístupňovanie na trhu a používanie biocídneho výrobku BIOBOR JF profesionálnymi používateľmi na účely preventívnej a ošetrujúcej antimikrobiálnej úpravy palivových nádrží a palivových systémov zaparkovaných lietadiel.
         
         
            Článok 2
            Toto rozhodnutie je určené francúzskemu ministerstvu pre ekologickú transformáciu.
            Uplatňuje sa od 3. novembra 2020.
         
         
            V Bruseli 26. novembra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Príloha II k delegovanému nariadeniu Komisie (EÚ) č. 1062/2014 (Ú. v. EÚ L 294, 10.10.2014, s. 1).